Jeg vil gjerne forsikre representanten Flåtten om at politisk ledelse i Justisdepartementet selvfølgelig vil forfølge dette. Hele grensekontrollproblematikken er en utfordring for oss, i det ganske land faktisk, helt fra Russland-grensen og til Torp, men også langs den ganske kyst. Men den enorme veksten vi har hatt på Torp, bidrar til, som spørreren påpeker, at vi bør ha en økt oppmerksomhet på dette. Da er det to elementer som vi må ha med oss, og som mitt første svar peker på. Det er Politidirektoratet og politimesterne som for så vidt forvalter ressursene som man får tildelt, og politimesteren ser på muligheten for omfordeling, som det ble påpekt. Men det er ikke til å legge skjul på at dette føyer seg inn i rekken av områder hvor vi mener at det faktisk er et behov for å styrke norsk politi, og da trenger vi flere midler inn i politiets driftsbudsjetter.